Jaunā pasaule (Liepāja)

Jaunā pasaule (arī Jaunpasaule) ir Liepājas apkaime, kas atrodas uz dienvidiem no apkaimes "Zaļā birze" un Liepājas—Jelgavas–Rīgas dzelzceļa līnijas, Liepājas ezera ziemeļu krastā. Apkaimē atrodas Liepājas autobusu parks, Scan-Plast Latvia ražotne u.c. uzņēmumi.

 Vēsture 
Apkaimes nosaukums cēlies no kroga “Jaunā Pasaule” (Neue Welt), kas atrodams 1838. gada kartēs. Zināms, ka 1841. gada 23. septembrī “Jaunās Pasaules” krogā notika svinības par godu Grobiņas—Liepājas lielceļa būvei. 1908. gadā zemesjoslā starp lielceļu uz Grobiņu un Liepājas—Romnu dzelzceļu pieminēta apdzīvota vieta ar šo nosaukumu.S. Ozola, 2018. Liepājas “Jaunās pasaules” un Tosmares ezera piekrastes mazstāvu dzīvojamās apbūves un plānojuma attīstība līdz otrajam pasaules karam. SOCIETY. INTEGRATION. EDUCATION. Proceedings of the International Scientific Conference. Volume IV, May 25th-26th, 2018. 484-503

Bermontiādes laikā 1919. gada 4. novembrī pie pilsētas nocietinājumiem šajā apvidū notika pirmā aizstāvēšanas kauja, kurā krita bruņuvilciena "Kalpaks" komandieris Alfrēds Kļestrovs.
14. novembra rītā bermontieši no Jaunās pasaules pozīcijām uzbruka Dienvidu fortam, bet tad latviešu karaspēks veica strauju pretuzbrukumu un uzbrucēji bija spiesti atkāpties no Liepājas Durbes—Gaviezes virzienā.

Līdz 20. gadsimta otrajai pusei apkaimes teritorijā, autobusu parka vietā atradās Saules muiža (Libaushof), kuras apkārtnē iegūtas ārstnieciskās dūņas.

2005. gadā Jaunajā pasaulē dzīvoja tikai 56 cilvēki, un tas bija vismazākais Liepājas mikrorajons/apkaime (<1% no Liepājas iedzīvotāju kopskaita), turpretī Vecliepājā dzīvoja 26%, Ziemeļu priekšpilsētā — 22%, Ezerkrastā — 16%, Karostā — 10%, Dienvidrietumu rajonā — 8%, Jaunliepājā — 8%, Zaļajā birzē — 6%, Tosmarē — 6%.KAROSTĀ VISVAIRĀK GADOS JAUNU IEDZĪVOTĀJU Sarmīte Pelcmane, kurzemes-vards.lv 2006. gada 25. janvārī

 Atsauces